Timbroù Rodezia ar Su

Rodezia ar Su a oa un drevadenn saoz emren e gevred Afrika. Harzoù he doa gant gwarezva breizhveuriat ar Bechuanaland (Botswana bremañ), Rodezia an Norzh (Zambia bremañ), Mozambik ha Suafrika.

Anvet e voe ar rannvro Rodezia (Rhodesia e saozneg) diwar anv Cecil Rhodes, ha hennezh diazezer an embregerezh prevez Kompagnunezh Vreizh-Veur evit Suafrika (e saozneg British South Africa Company pe BSAC) a reas war-dro ar velestradurezh eno betek 1923. 

Er bloaz-se eo e voe divizet gant gouarnamant Londrez rannañ Rodezia e div lodenn (Rodezia ar Su ha Rodezia an Norzh), hag ober trevadennoù breizhveuriat eus an div vro.

 Prantad 1924-1953 
Heñvel e oa timbroù ar rummad kentañ embannet e Rodezia ar Su (e 1924) ouzh hini diwezhañ Rodezia, da lavaret eo e tiskouezent poltred ar roue George V, ur gasketenn ofisour war e benn. SOUTHERN RHODESIA e oa alc’hwez an timbroù avat.

Diskouez a reas kalzig timbroù a voe embannet da c’houde al lec’h anavezetañ moarvat e Rodezia - lamm-dour Lenn Victoria – ha ma vefe treset e-kichen penn ar roue George V pe hini George VI hga e wreg (e 1937).

Hanter-kantved deiz-ha-bloaz krouidigezh Rodezia gant Cecil Rhodes e 1940 a voe pennabeg embann ur rummad timbroù-lidañ a vroude ar politikour a savas ar BSAC.

 Kevread Rodezia ha Nyasaland 

Eus 1954 da 1963 e voe ezel an drevadenn eus Kevread Rodezia ha Nyasaland, asambles gant Nyasaland ha Rodezia an Norzh. Ijinet e oa bet ar framm gant ar Saozon evit kas an ekonomiezh war-raok ha gorrekaat ar stourm evit ma vefe dizalc’h an trevadennoù.

Implijet e voe timbroù gant an alc’hwez Rhodesia & Nyasaland e-pad un dek vloaz bennak.

 Republik Rodezia 
Pa voe diskleriet dizalc’hiezh Rodezia an Norzh dindan an anv Zambia e 1964, ar vinorelezh wenn a oa e penn ar vro a nac’has ma vije kemeret he flas gant ar muiañ-niver, ennañ Afrikaned du dreist-holl. Embannet e voe dizalc’hiezh Rodezia ar Su gant ar strollad Talbenn Rodezian (dalc’het gant ar re wenn) d’an 11 a viz Gwengolo 1965. Troc’hañ a reas al liammoù diwezhañ gant ar Rouantelezh-Unanet, hag e 1970 e troas anv ar vro da Republik Rodezia. Ne voe ket anavezet ar stad nevez gant broioù all ar bed koulskoude.

Amduek e oa c’hoazh an traoù e 1965 pa weler un timbr 2/6 £ a ziskoueze poltred ar rouanez Elesbed II e-kichen ardamezioù Rodezia, hag an titl INDEPENDENCE 11TH November 1965. Meur a dimbr eus 1964 a zo bet dreistmoullet gant ar memes testenn e 1965.

Adalek 1965 n’eus alc’hwez ebet estreget an anv RHODESIA. Skeudenn ar Rouanez a yeas diwar wel diouzh an timbroù e 1967. 

Danvez an timbroù a oa : tudennoù istorel Rodezia ar Su, an natur (an evned, ar balafenned, ar mein, ar bokedoù, h.a.), Gouel Nedeleg…

Ne badas ket pell amzer ar republik avat, ha rediet e voe pennadurezhioù ar vro da zegemer mennozh ur vro renet gant ar re zu.

 Zimbabwe dizalc’h 
D'an 18 a viz Ebrel 1980 e teuas an drevadenn saoz diwezhañ en Afrika da vezañ dizalc'h dindan an anv Zimbabwe.

 Pennadoù kar 
Timbroù Zimbabwe
Timbroù Kompagnunezh Vreizh-Veur evit Su-Afrika
Timbroù Nyasaland
Timbroù Rodezia
Timbroù Rodezia an Norzh

Rodezia ar Su
Rummad:Zimbabwe